II. 4. 6. A kulturális igény felkeltése, a szabadidő irányítása

A család kulturális légkörét a szülők foglalkozása, iskolai végzettsége, szellemi igényei, a családi tradíciók, a légkör, a kommunikáció minősége, a család törekvései, az érzelmi összhang, vagy ezek hiánya határozzák meg. Ez a légkör jelentősen hat a gyermekre. Kívánatos lenne, hogy a szülők szabadidejüket a gyermekeikkel együtt töltsék el, amelyet a mostaninál nagyobb kulturális igényesség jellemezne, de ezt sokszor a családok anyagi helyzete, a mellékfoglalkozásokban vagy munkakereséssel eltöltött idő nem teszi lehetővé.
Az otthonülő életformát ideális lenne a házon kívüli programokkal arányosabban elosztani, hiszen ez a gyermek egészséges és hasznos szabadidő eltöltésére való nevelése szempontjából igen fontos lenne. Mindennapi tapasztalatunk az, hogy sokan nőnek fel olyan családi körülmények között, amelyben nem szerepel a család mindennapi eseményei között az olvasás, ismeretszerzés, zenehallgatás, beszélgetések a világ és az élet fontos dolgairól. Így a család értékközvetítő szerepe gyakran nem működik megfelelően.